Днямі зь Лібану плянуецца эвакуяваць больш за 5 тысяч замежнікаў — перадусім, жанчын і дзяцей. Калі дойдзе чарга да астатніх ахвочых, пакуль невядома, аднак паведамляецца, што толькі францускіх грамадзянаў у гэтай краіне налічваецца каля 20 тысяч. Тым часам, Ізраіль і лібанская вайсковая арганізацыя “Хізбала” працягваюць абменьвацца ракетна-бомбавымі ўдарамі. Ахвярамі новай вайны ўжо сталі больш за 200 чалавек з абодвух бакоў. МЗС Беларусі зьвярнулася да беларускіх грамадзянаў з настойлівым заклікам ўстрымацца ад паездак на Блізкі Ўсход да поўнай нармалізацыі сытуацыі.